Hrvatski jezikoslovci još uvijek se nisu konkretno izjasnili o izrazu 'uhljeb', koji je posljednjih godina postao ravnopravan dio hrvatskog leksika, no barem je poznato tko je njegov autor: radi se o maštovitom primoštenskom načelniku Stipi Petrini i njegovoj doskočici iz predizborne kampanje davne 2001. godine

'To je osoba čija se životna taktika, ideologija, praksa i evolucijski nagon za egzistencijom svodi na nekritički oportunizam. Dotična osoba lojalna je svojoj stranci, lokalnom šerifu, kompaniji i nečemu drugom sve dok nešto od tih entiteta osigurava njegovu egzistenciju. Pritom djeluje kontra svih plemenitih poriva i ideala, krajnje nagonski, reducirano na instinkt za preživljavanje i do kraja će stajati uz izvor svoje egzistencije ne mareći da li on uništava tuđe živote, potapa budućnost cijelih generacija, pa u konačnici možda i vrši genocid cijelih naroda', govorio je Petrina prije punih petnaest godina.